CELEX: 62015TN0252
Language: el
Date: 2015-05-21 00:00:00
Title: Υπόθεση T-252/15: Προσφυγή της 21ης Μαΐου 2015 — Ferrovial κ.λπ. κατά Επιτροπής

27.7.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 245/35
            
         Προσφυγή της 21ης Μαΐου 2015 — Ferrovial κ.λπ. κατά Επιτροπής
   (Υπόθεση T-252/15)
   (2015/C 245/41)
   Γλώσσα διαδικασίας: η ισπανική
   
      Διάδικοι
   
   
      Προσφεύγουσες: Ferrovial, SA (Μαδρίτη, Ισπανία), Ferrovial Servicios, SA (Μαδρίτη, Ισπανία), Amey UK plc (Οξφόρδη, Ηνωμένο Βασίλειο) (εκπρόσωποι: M. Muñoz Pérez και M. Linares Gil, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Οι προσφεύγουσες ζητούν από το Γενικό Δικαστήριο:
   
               —
            
            
               να ακυρώσει την απόφαση της Ευρωπαϊκής Επιτροπής της 15ης Οκτωβρίου 2014 στην υπόθεση αριθ. C (2014) 7280, σχετικά με την κρατική ενίσχυση SA 35550 (13/C) (πρώην 13/NN) (πρώην 12/CP) την οποία χορήγησε η Ισπανία·
            
         
               —
            
            
               επικουρικώς, να ακυρώσει το άρθρο 4, παράγραφος 2, της προπαρατεθείσας αποφάσεως, και
            
         
               —
            
            
               να καταδικάσει την καθής στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Η απόφαση την οποία αφορά η παρούσα διαδικασία είναι η ίδια με την προσβαλλόμενη απόφαση στις υποθέσεις T-826/14, Ισπανία κατά Επιτροπής, και T-12/15, Banco de Santander και Santusa κατά Επιτροπής.
   Προς στήριξη της προσφυγής τους, οι προσφεύγουσες επικαλούνται πέντε λόγους ακυρώσεως.
   
               1.
            
            
               Πρώτος λόγος, που βασίζεται σε παράβαση του άρθρου 296 ΣΛΕΕ λόγω ελλείψεως αιτιολογίας.
            
         
               2.
            
            
               Δεύτερος λόγος, που βασίζεται σε παράβαση του άρθρου 107, παράγραφος 1, ΣΛΕΕ, δεδομένου ότι το εξεταζόμενο μέτρο δεν συγκεντρώνει, κατά τις προσφεύγουσες, τα στοιχεία που προσιδιάζουν στην έννοια της κρατικής ενισχύσεως.
            
         
               3.
            
            
               Τρίτος λόγος, που βασίζεται σε παράβαση των άρθρων 108, παράγραφος 3, ΣΛΕΕ, 1, στοιχείο γ', του κανονισμού (ΕΚ) 659/1999 του Συμβουλίου, της 22ας Μαρτίου 1999, για τη θέσπιση λεπτομερών κανόνων εφαρμογής του άρθρου 93 ΕΚ, και 4, παράγραφος 1, του κανονισμού (ΕΚ) 794/2004, σχετικά με την εφαρμογή του κανονισμού (ΕΚ) 659/1999, δεδομένου ότι το εξεταζόμενο μέτρο δεν συνιστά νέα, παράνομη και μη συμβιβάσιμη ενίσχυση.
            
         
               4.
            
            
               Τέταρτος λόγος, που αντλείται από ακυρότητα του άρθρου 4, παράγραφος 2, της τρίτης αποφάσεως λόγω παραβάσεως του άρθρου 14, παράγραφος 1, του κανονισμού 659/1999, καθόσον η εντολή ανακτήσεως δεν περιορίσθηκε με τον ίδιο τρόπο που είχε περιορισθεί στις δύο πρώτες αποφάσεις (αποκτήσεις πριν τις 21 Δεκεμβρίου 2007).
            
         
               5.
            
            
               Πέμπτος λόγος, που αντλείται από ακυρότητα του άρθρου 4 της τρίτης αποφάσεως (εντολή ανακτήσεως) λόγω παραβάσεως του άρθρου 14, παράγραφος 1, του κανονισμού 659/1999, καθόσον η εντολή ανακτήσεως συμπεριλαμβάνει τις προγενέστερες της 10ης Μαρτίου 2005 έμμεσες πράξεις.